BODOLAND रादाब: 30 सेप्तेम्बर: आसामनि थागिबि सानथाल हारिखौ ट्राइब्रेल मर्जादा होनो नांगौनि दाबिजों बाक्सा जिल्ला दुलाराय सानथालि फरायसा आफादा बाक्सा जिल्ला जिल्ला बेंगिरिनि गेजेरजों आसामनि गिबि मन्थ्रि ड• हिमन्त बिस्व सर्मानिसिम गांसे गोसोखां बिलाइ दैथायहरदों । बाक्सा जिल्ला सानथालि फरायसा आफादा गोसोखांथि बिलाइयाव लिरदोंदि आसामाव ट्राइब्रेल मर्जादा मोननो थाखाय गासैबो बिथिंयावनो सानथाल माहारिया मोनथाइ आरो सिनायथि दं । नाथाय भारत सोरखार आरो आसाम सोरखारा सानथाल माहारिखौ नेवसिगारबोदों आरो मोननो गोनां मोनथाइनिफ्राय गोजानाव दोनबोदों जायनि थाखाय सानथाल माहारिया दासिमबो जौगानो हायाखै । सानथाल माहारिखौ फारफ्रोमबो बिथिंयाव जौगाहोनो थाखाय आरो सानथालि हारिनि गोबाव समनि दाबिखौ मावफुंनो सानथालि हारिखौ ट्राइब्रेलनि मर्जादा होनो नांगौ होनना बाक्सा जिल्ला सानथाल फरायसा आफादा आसामनि गिबि मन्थ्रिनिसिम गांसे गोसोखां बिलाइ दैथायहरो ।